Document ID: /fineweb-2-swissfilter-quality_10-filterrobots/filtered/01682.jsonl.gz/8

ឯកសារ មហាបុរសខ្មែរ
ព្រះរាជពង្សាវតារខ្មែរ តាមសាស្ដ្រាស្លឹករិត
ចាងហ្វាងការផ្សាយ លឹម យាន
អ្នកស្រាវជ្រាវ អេង សុត
សមាជិកនៃគណកម្មការប្រវត្ដិសាស្ដ្រ
រក្សាសិទ្ធិ គ្រប់យ៉ាង
ការផ្សាយរបស់មណ្ឌលវប្បធម៌ខ្មែរនៅស្វីស
**********************************************
ថ្ងៃសៅរ៍ ទី17.មីនា 2018.ម៉ោង 7:20
ផែនដី ព្រះស្ដេចកន (ល.១៣)
ផ្នូកផ្នូលនៃដំបូកទាំងបួន
១. ដំបូកអ្នកម្នាងខៀវ នោះប្រែឈ្មោះហៅថា "ដំបូកកន្ទោងខៀវ"។ បើដំបូកនេះដុះលូតលាស់ទំនាយថា ព្រះមហាក្សត្រ នឹង ក្សេមក្សាន្ត។ បើដំបូកនេះរបេះរិលរេចទំនាយថា : ព្រះមហាក្សត្រនឹងមានទុក្ខ ឬ មានព្រះរោគ។ បើដំបូកនោះប្រេះ ឬ បែកទំនាយថាព្រះមហាក្សត្រ នឹង អស់ព្រះជន្ម។
២. ដំបូកពញាមឿង ប្រែឈ្មោះ ហៅថា "ដំបូកឃ្លាំងមឿង" (ពីដើមហៅថា "ខ្លាំងមឿង" តែពាក្យនេះ ជាពាក្យសៀម ប្រែជាខ្មែរថា "អ្នកតាចាស់ស្រុក") បើដំបូកនេះដុះលូតលាស់ល្អ ទំនាយថាចៅហ្វាយស្រុក នឹងក្សេមក្សាន្ត។ បើដំបូកនោះរបេះរេចរិល ទំនាយថា ចៅហ្វាយស្រុក នឹង កើតទុក្ខព្រោះកិច្ចរាជការ ឬ មានរោគ។ បើដំបូកនេះ ប្រេះបែក ទំនាយថា ចៅហ្វាយស្រុក នឹងអស់បុណ្យ ឬ អស់ជីវិត។
៣. ដំបូកកូនពញាមឿង នៅខាងលិចនោះ ប្រែឈ្មោះ ហៅថា "ដំបូកក្រវាញ"។ ដំបូកនោះដុះលូតលាស់ល្អ ទំនាយថា ក្រវាញ នឹងកើតដើមច្រើន មានផ្លែផ្កាច្រើន។ បើដំបូកនោះរបេះរេចរិលតែខាងៗ ទំនាយថា ក្រវាញនោះពុំសូវផ្លែផ្កាទេ។ បើដំបូកនោះ របេះរេចរាបចុះមក ទំនាយថាភ្លើងព្រៃ នឹង ឆេះក្រវាញអស់។ បើមានសត្វ ទៅធ្វើរូងនៅក្នុងដំបូកនោះ ទំនាយថា នឹង មានអ្នកបរទេសដណ្ដើមយកសួយក្រវាញនោះ។
៤. កន្លែងដែលនាងពេញ លោតសម្លាប់ខ្លួនក្នុងស្ទឹងនោះឈ្មោះថា "កន្លែងដូនពេញ"។ បើច្រាំងស្ទឹងនោះ ដុះលូតលាស់ល្អ ទំនាយថា ចៅហ្វាយស្រុក នឹង ក្សេមក្សាន្ត។ បើច្រាំងបាក់រេចរិលទំនាយថាចៅហ្វាយស្រុក មានទុក្ខក្នុងផ្ទះ មានទុក្ខពីរាជការ។ បើច្រាំងស្ទឹងនោះបាក់ ទំនាយថា ចៅហ្វាយស្រុក នឹងអស់បុណ្យ។
- របៀបដែល នឹង គោរព អ្នកតា ឃ្លាំងមឿង នោះមានដូចតទៅនេះគឺ៖
- ១. ដល់ខែពិសាខ មេស្មឹលត្រូវតែងខ្លួន ឲ្យមានមនុស្សពាក់ស្នែងទន្សោង តាមរបៀបពញាមឿងកាលដែលលោកនៅរស់ ដើរបរបាញ់សត្វព្រៃ។ ត្រូវឲ្យមានភ្លេងលេងច្រៀងរាំថ្វាយ ក្នុងវេលាព្រឹក។ សាស្ត្រាច្បាប់ដើមមិនមានបង្គាប់ឲ្យលេងភ្លេងបទអ្វីៗទេ ប៉ុន្តែតាមពាក្យចចាមអារាមថា បទភ្លេងត្រូវលេងតាមរបៀបលៀងអារ័ក្ស។
- ២. ឯរបៀបដង្វាយអ្នកតាឃ្លាំងមឿងនោះ គឺចំអាបពីរគូ ប្រាក់ ៥ ស្លឹង សំពត់សមួយអាវ កាស៥ទៀត ស្លាធ័រ ៤ ស្លាជម៤ ទឹកអប់ ៤ ក្បាលដំរីមួយគូ មាន់ស្ងោរមួយគូ ផ្លែឈើ ៤ តោក។ ក្នុងមួយតោកៗត្រូវមានអង្ករទ្រាប់បាតតោកនោះ ចំនួនមួយនាឡិ ស្លាពីរពាន ស្រាពីរដប។ នេះជាដង្វាយព្រមទាំងរបៀប ដែលត្រូវរៀបចំឱ្យពួកអ្នកល្បែងនោះសប្បាយ ជាច្រើនផង។
- ៣. ឯដង្វាយអ្នកតាកន្ទោងខៀវនោះ របៀបដូចដង្វាយ អ្នកតាឃ្លាំងមឿងដែរ ខុសគ្នាតែត្រង់ ដង្វាយកន្ទោងខៀវ ត្រូវមានកន្ទោងធំមួយ ដាក់បង្អែម ចំអាប និង ពងមាន់ ៧។
- ៤. ក្នុងថ្ងៃដែលឡើងអ្នកតានោះ មេស្រុក និង អ្នកស្រុកទាំង ៤ ទិស ត្រូវយកទឹកទៅជូន ចៅហ្វាយស្រុក។ ឯចៅហ្វាយស្រុក ត្រូវទទួលទឹកនោះហើយ លើកទឹកចាក់ឱ្យចំក្បាលដំបូកអ្នកតាឃ្លាំងមឿង។ បើទឹកនោះ ហូរទៅទិសខាងណាច្រើនជាង ទំនាយថា : ភ្លៀងច្រើនខាងទិសនោះ។
ឯត្រង់ទីដីដែលហៅថា "កន្លែងដូនពេញ" នោះក្នុង ១ឆ្នាំ មេស្រុក និង អ្នកស្រុកត្រូវយកកន្ទោងធំមួយ ដាក់ពងមាន់៧ និង បង្អែមចំអាបទៅដាក់ថ្វាយនៅត្រង់ទីនោះ សូមសុខសប្បាយ បើខានមិនបានដាក់ទេ អ្នកស្រុកភូមិ នឹង កើតជំងឺតម្កាត់ជាខ្លាំង។
ឥឡូវនេះ នឹង និយាយពី ព្រឹត្តិការណ៍ក្រោយ ពញាមឿងបូជាខ្លួន កាលពញាមឿង ពញាវង្សាអគ្គរាជ កែវ ពញាបរទេសរាជកែ អ្នកម្នាងខៀវលោតចុះទៅក្នុងរណ្ដៅ ហើយអស់ពួកតូរ្យតន្ត្រី តាំងប្រគុំរងំខ្ទរខ្ទារទាំង ៨ទិសនោះមក ដំណឹងក៏ជ្រាបដល់ព្រះបាទសម្ដេចចន្ទរាជា។ ព្រះបរមបពិត្រ ទ្រង់ឱ្យនិមន្តព្រះសង្ឃបង្សកូលធ្វើបុណ្យសង្គាយនា ៣ថ្ងៃ ៣យប់ ទើបទ្រង់តាំងចៅពញាវិបុលរាជាទេព ជា "ចៅពញាសួគ៌ាលោក" ជាជំនួសពញាមឿង។ ចៅពញាតេជៈសុខ ជាកូនពញាមឿង ទ្រង់ឱ្យគ្រងងារជា "ចៅពញាសង្គ្រាម" ជាចៅហ្វាយស្រុកខែត្រអមរគីរិន្ទបូរ (ឬអម្រិន្ទបូរ) សក្ដិ ១០ ហ៊ូពាន់ដូចគ្នា។ ទ្រង់ត្រាស់បង្គាប់ឱ្យចៅពញាសេនាសង្គ្រាមសុខ ចាត់ពលនឹង លើកទៅតាមកំចាត់សឹកសត្រូវ។
ក្រោយថ្ងៃធ្វើបុណ្យឧទ្ទិសកុសលជូនខ្មោចពញាមឿង នោះក្នុងពេលព្រឹក មានមនុស្សម្នាក់ឈ្មោះហ្មជ័យ យកដំរីភ្លុកមួយកំពស់ ៦ហត្ថ ១២ធ្នាប់ មានរូបល្អបរិសុទ្ធ មកក្រាបទូលថ្វាយព្រះចន្ទរាជា។ ដំរីនោះ មានកិរិយាប្រពៃក្រៃលែង ជាងដំរីទាំងពួង សម្ដេចចៅពញាចន្ទរាជា ស្ដេចទ្រង់សព្វព្រះទ័យណាស់ ទុកដំរីនោះជាព្រះទីនាំង តាំងខ្នាន់នាមជា "ព្រះពិជ័យគជា" តាមឈ្មោះហ្ម និងតាមជាតិដំរី។ ទ្រង់តាំងហ្មជ័យ នោះជាចៅហ្វាយស្រុកខែត្រក្រង រួចហើយស្ដេចយាងទៅឯមុខព្រះពន្លា។ លុះឃើញអ្នកមុខអ្នកការបណ្ដារាស្ត្រ នាំដំរី សេះ មកក្រាបបង្គំទូលថ្វាយ ខ្លះមួយ ខ្លះពីរ ស្ដេចទទួលបានដំរី ៣៥ សេះ ៣០។ ទ្រង់មានព្រះអំណរណាស់ ស្ដេចប្រោសព្រះរាជទាន រង្វាន់ជាមាសប្រាក់ និង យសសក្ដិ ដល់ជនជាម្ចាស់ដំរី ម្ចាស់សេះ ដែលថ្វាយព្រះអង្គ។
ឯសម្ដេចចៅហ្វាកៅ និង ចៅពញាចក្រីកែវ (មេទ័ពខាងស្ដេចកន) កាលបែកទ័ពដោយសារទ័ពបិសាចនោះ ក៏ថយមកឈប់ ប្រមូលកងទ័ព តាំងខ្ជាប់ខ្ជួននៅខែត្រក្រគរ។ ក្រោយពីនោះ បីបួនថ្ងៃ ចៅហ្វាកៅ និង ចក្រចៅពញាចក្រីកែវ លើកទ័ពត្រឡប់មកចោមបន្ទាយពោធិ៍សាត់វិញ។
ប៉ុន្តែពេលនោះ មេទ័ពទាំងពីរ កាលទៅដល់បន្ទាយពោធិ៍សាត់ហើយ មិនទាន់ចូលទៅវាយទេព្រោះមេទ័ពទាំងពីរនោះ រង់ចាំកងទ័ពចៅពញាឧទ័យធិរាជ ជាចៅហ្វាយស្រុក ខែត្រអាសន្នទុក ដែលត្រូវមកព័ទ្ធទ័ពសម្ដេចចៅពញាចន្ទរាជាពីក្រោយ ដើម្បីកុំឱ្យស្ដេចចៅពញាចន្ទរាជា ស្ដេចរត់រួច។
ឯសម្ដេចចៅពញាចន្ទរាជា តាំងពីបានឈ្នះសង្គ្រាម សម្ដេចចៅហ្វាកៅ និង ចៅពញាចក្រីកែវ មកទ្រង់ក៏តាំងឱ្យផ្ដើមកេណ្ឌប្រមូលកងទ័ព ថែមទៀត។ ថ្ងៃមួយនោះ ទ្រង់ជ្រាបថា សម្ដេចចៅហ្វាកៅ និង ចៅពញាចក្រីកែវ លើកទ័ពត្រឡប់មកបោះចោមបន្ទាយម្ដងទៀត តែពុំទាន់ឃើញចូលវាយ។ យប់នោះ ទ្រង់ចាត់ចែងតែងនាយកង នាយទ័ព តាមចំនួនដែលត្រូវការ ទ្រង់តាំងចៅពញាតេជៈសុខ កូនពៅនៃពញាមឿង ឱ្យគ្រងងារជា "សេនាបតី" ធ្វើជាទ័ពមុខ ឃុំពល ៥០០០ នាក់ ឱ្យចៅពញាសួគ៌ាលោកទេព ជាកូនទី៣ របស់ពញាមឿងធ្វើជាមេទ័ពឃុំពល ៥០០០ នាក់ ទៅនៅទល់មុខទ័ពនៃចៅពញាចក្រីកែវ និង នៃសម្ដេចចៅហ្វាកៅ ដែលមានពល ៣០០០០ នាក់ ជាទ័ពមុខ។ ព្រះចន្ទរាជាទ្រង់ពល ១៥០០០ នាក់ ជាទ័ពហ្លួង លើកតាមទៅជាក្រោយ រួចទ្រង់ឱ្យចៅពញាយសរាជា ជាព្រះភាគិនេយ្យោ និង ឧកញ៉ាវៀត ជាព្រះពិលៀង ឃុំពល ៣០០០ នាក់ នៅរក្សាបន្ទាយ។ លុះចាត់ទ័ពស្រេចហើយ ល្មមពេលព្រះចន្ទចរត្រង់ចំពីលើទ្រង់ហើយ សម្ដេចចៅពញាចន្ទរាជាក៏អុជ ទៀន ធូប ភ្ញី ផ្កា តាំងធ្វើនមស្ការ ទ្រង់ប្រតិស្ថាន ដល់គុណព្រះរតនត្រ័យ និង ព្រះព្រហ្ម បរមឥន្ទ្រាធិរាជ ព្រមទាំងទេវតាទាំងឆកាមាសួគ៌ ដែលមានឫទ្ធីសក្ដិសិទ្ធិ និង អ្នកតាឃ្លាំងមឿងថា: "ឱ្យយើងខ្ញុំ មានជ័យជំនះឈ្នះបានសេចក្ដីសុខ ទាំងរេហ៍ពលសកលយោធា" ។ ទ្រង់បួងសួងស្រេចហើយ ស្ដេចឡើងគ្រងព្រះទីនាំងពិជ័យគជេន្ទ្របវរសសុទ្ធដ៏ប្រពៃ។ ខណៈនោះស្រាប់តែឮសូរហ៊ោក្រោមប្រថពីលើអាកាស ដាសកក្រើក រំពើកទាំងផែនដី។ សូរសព្ទទាំងនោះ អស្ចារ្យពន់ប្រមាណណាស់។ ព្រះបរមក្សត្រក្សាន្តទ្រង់ឱ្យវាយគង ទូងភេរី លើកយោធាចេញទៅទាំង ៤ កង តម្រង់ទៅបន្ទាយសម្ដេចចៅហ្វាកៅ និង ចៅពញាចក្រីកែវ។
សម្ដេចចៅហ្វាកៅ និង ចៅពញាចក្រីកែវ បានដឹងហើយ ក៏ដេញកងទ័ពឱ្យបាញ់ត។ ក្នុងពេលដែលកងទ័ព កំពុងតែបាញ់ចាក់កាប់គ្នានោះ កងទ័ពខាងសត្រូវ គឺខាងលោកកៅ និង លោកកែវ ទាំងប៉ុន្មាននោះ ក៏ស្រាប់តែឮសូរសន្ធឹកនៃទ័ពជាច្រើនកង ព័ទ្ធពីក្រោយខ្នងខ្លួន។ សូរសព្ទហ៊ោនោះ លាន់ឮកក្រើករំពើកទាំងក្រឡាប្រថពី ដូចជាស្នូររន្ទះ ឬ ដូចជាភ្នំរលំមកលើទ័ពរបស់ខ្លួន។ សូរសព្ទនេះកើតឡើង ដោយសារខ្មោចពញាមឿង កេណ្ឌបិសាចមកជួយ។ ខណៈនោះ នាយកងទ័ព សេះ ដំរី ខាងសត្រូវ ក៏ផ្អើលវឹកវរ ជាន់ជល់ដួលអស់សេនាទាហានខាងខ្លួនឯង។ រេហ៍ពលខាងសត្រូវ ក៏បែកទ័ព រត់យកតែអាយុជីវិត គ្រប់ខ្លួនទីទៃៗគ្នា។
ចៅពញាសួគ៌ាលោកកែវ និង ចៅពញាមហាសេនាសង្គ្រាមសុខ ក៏ដេញរេហ៍ពលឱ្យចូលចោមកងទ័ពចៅពញាចក្រី ជិតជុំវិញ។ ចៅពញាចក្រីកែវ ឃើញដូច្នោះ ក៏លោតឡើងជិះដំរី បរចូលទៅតទល់ជាមួយនឹងចៅពញាសួគ៌ាលោកកែវ (កែវតទល់នឹង កែវ) លុះទៅជិតទៀបនឹងបានប្រកាប់ជាមួយនឹងចៅពញាសួគ៌ាលោកទៅហើយ ក៏ស្រាប់តែដំរីជំនិះនៃចៅពញាចក្រីកែវនោះភ្ញាក់ផ្អើលបោលពេញទំហឹង បណ្ដាលឱ្យ ដូចគេគ្រវាត់ធ្លាក់ខ្លួនចៅពញាចក្រីទៅលើ ភ្លុកដំរី ជាជំនិះនៃចៅពញាសួគ៌ាលោក។ ភ្លាមនោះ ចៅពញាសួគ៌ាលោក ក៏កាប់ពញាចក្រី នឹងដាវដាច់ ក ស្លាប់មួយរំពេច។ រេហ៍ពលខាងចៅពញាចក្រីកែវ ឃើញនាយស្លាប់ហើយ មិនហ៊ានតទល់ទៅទៀតទេ ក៏បែកទ័ពរត់ខ្ចាត់ខ្ចាយទៅទីទៃៗអស់។
ពញាសួគ៌ាលោកកែវ និង ចៅពញាសេនាសង្គ្រាមសុខ កាលបានជ័យជំនះហើយ ក៏នាំយកក្បាល ចៅពញាចក្រីកែវ ទៅក្រាបបង្គំទូលសម្ដេចពញាចន្ទរាជា សូមទ្រង់ជ្រាបគ្រប់ប្រការ។ សម្ដេចចៅពញាចន្ទរាជា ទ្រង់មានព្រះអំណរណាស់។ លុះព្រឹកឡើង កងទ័ពសម្ដេចចៅពញាចន្ទរាជា ចាប់បានដំរី សេះ គោ ក្របី ស្បៀងអាហារ សស្ត្រាវុធ និង របស់ផ្សេងៗជាច្រើន នាំមកក្រាបទូលថ្វាយសម្ដេចចៅពញាចន្ទរាជា សម្ដេចទ្រង់ឱ្យដោតក្បាលចៅពញាចក្រីកែវ ជាសត្រូវរួចហើយ សម្ដេចក៏រៀបដំណើរកងទ័ព ចេញមកដល់ខែត្រក្រគរ។ នៅទីនោះ ទ្រង់បញ្ឈប់កងទ័ព ឱ្យតាំងបន្ទាយមួយ។ ទ្រង់ត្រាស់បង្គាប់ចៅហ្វាយស្រុកដែលទ្រង់តាំងថ្មី ឱ្យទៅឈរប្រមូលស្បៀងអាហារ អំពីរាស្ត្រប្រជាទុកនៅក្នុងខែត្រក្រគរ ហើយព្រះអង្គស្ដេចចេញ ព្រះរាជដំណើរក្បួនកងទ័ព មកដល់ខែត្រក្រងទ្រង់លើករំលង ទៅដល់ខែត្រខ្លុង។ នៅទីនោះ ទ្រង់ត្រាស់ឱ្យកងទ័ព ឈប់តាំងបន្ទាយមួយទៀត ហើយទ្រង់ត្រាស់ តាំងចៅហ្វាយស្រុកថ្មី ឱ្យនៅប្រមូលស្បៀងអាហារអំពីប្រជារាស្ត្រទុកឱ្យបានច្រើន សម្រាប់ នឹង បើកឱ្យកងទ័ព កុំឱ្យមានខ្វះខាត។ តមក ស្ដេចធ្វើព្រះរាជដំណើរ ទៅថ្វាយបង្គំព្រះពុទ្ធរូប នៅព្រះវិហារប្របភូមិប្រាសាទ កាលសម្ដេចដែលទ្រង់បកព្រះសុភ័គ ពីព្រះអង្គយកទៅឃ្លុំ បូជាព្រះពុទ្ធរូប រួចទ្រង់អធិស្ថានបន់ឱ្យបានឈ្នះសឹកសង្គ្រាម។ ហេតុនេះហើយ បានជាជាប់មានពាក្យរាស្ត្រហៅវត្តនោះថា "វត្តព្រះជីវលួងបន់" នៅខែត្រខ្លុង រៀងមកដល់សព្វថ្ងៃនេះ។
លុះចប់ពិធីបួងសួងដល់គុណព្រះរតនៈត្រ័យហើយ សម្ដេចចៅពញាចន្ទរាជា ស្ដេចលើកកងទ័ពចេញពីខែត្រខ្លុងលើកសំដៅ ទៅខែត្រអម្រិន្ទបូរ (ឬ អមរគិរិន្ទបូរ) ទៀត។
កាលនោះ អស់រាស្ត្រប្រជា ក្នុងខែត្រអម្រិន្ទបូរ ពុំព្រមកំណែនចៅហ្វាយស្រុកចាស់នាំគ្នារៀបគ្រឿងដង្វាយ នាំទៅថ្វាយសម្ដេចចៅពញាចន្ទរាជា។ ចៅហ្វាយស្រុកចាស់ ឃើញរាស្ត្រតម្អឹង រឹង នឹង អំណាចខ្លួន ពុំព្រមស្ដាប់ខ្លួនហើយទៅក្រាបទូលស្ដេចដូច្នោះក៏ភ័យរត់ដោះខ្លួន ទៅខែត្ររលាប្អៀរ។
សម្ដេចចៅពញាចន្ទរាជា ព្រះអង្គឱ្យជួសជុលបន្ទាយ ពីបុរាណ រួចហើយទ្រង់ប្រថាប់ទ័ព នៅទីនោះ ចំនួន៣ថ្ងៃ។ ក្រោយពីនោះមក ព្រះអង្គឡើងគង់ព្រះទីនាំង អស្សតរព្រមដោយនូវសេនាទាហាន យាងទៅដល់ទីដីមួយអន្លើ ជាឯត្បូងចុងខែត្រអម្រិន្ទបូរ។
កាលស្ដេចយាងដល់ទីនោះ ទ្រង់ទតឃើញ ស្ថានដីមួយអន្លើ ដែលមានទីរាបទាបស្មើមានជ័យភូមិល្អ ហើយទ្រង់ឱ្យលើកបោះបង់ចោលបន្ទាយចាស់ ផ្លាស់ទៅតាំងបន្ទាយថ្មី នៅដីដែលមានជ័យភូមិវិញព្រោះនៅទីនោះ ជាទីឧត្តម ធំទូលាយមាំមួន។ លុះទ្រង់ធ្វើបន្ទាយនោះហើយ ព្រះអង្គលើកយោធាទៅប្រថាប់ ក្នុងបន្ទាយថ្មីនោះ។ ហេតុនេះ បានជាមានពាក្យអ្នកស្រុក ហៅបន្ទាយដែលបោះបង់នោះថា "បន្ទាយចាស់" រៀងមក។
ក្នុងពេល ដែលសម្ដេចចៅពញាចន្ទរាជា យាងទៅគង់នៅបន្ទាយថ្មី ក្នុងខែត្រអម្រិន្ទបូរនោះមានចៅអធិការមួយអង្គ ព្រះនាមជ័យ ងារជា "មង្គលសត្ថា"។ ព្រះថេរៈអង្គនេះ នាំទូក-ង មួយជាដង្វាយមកថ្វាយ ហើយទូលសម្ដេចចៅពញាចន្ទរាជា :
សូមថ្វាយព្រះពរ ទូក-ង នេះ ឈ្មោះ "សារាយអណ្ដែត" កាលចុងផែនដីនៃព្រះបាទស្រីសុគន្ធបទបរមបពិត្រ ជាសម្ដេចព្រះរៀម នៃទ្រង់ដែលកើតចលាចល ព្រោះស្ដេចកនសព្វថ្ងៃនេះអាចក្ដី (1) បានលាក់ទុកឈើដែលធ្វើជាទូកពុំទាន់ហើយនោះ ទុកចោលនៅវាលមួយ ឆ្ងាយពីព្រៃ ចម្ងាយ ៦ សិន ប្លាយ។ ដល់ខែប្រាំងរាំងរឹះ ត្រូវថ្ងៃក្ដៅ មានហ្វូងដំរីព្រៃ ទៅបោចសារាយ ត្រឹបបឿនយកទៅគ្របលើឈើដែលធ្វើទូកនេះ មិនឱ្យត្រូវថ្ងៃ ក្រែងប្រេះឆា។ លុះស្រុកសាន្តត្រាណបន្តិចទៅ អាចក្ដីក៏នាំសិស្សានុសិស្ស ទៅកាប់ចាំងឈើនោះ ធ្វើជាទូក-ង។ លុះយកទូកនេះមក អុំទៅ អាចក្ដី ក៏ឃើញថា ទូកនេះលឿនជាងទូកទាំងពួង។ ហេតុនេះហើយ បានជាអាចក្ដីឱ្យឈ្មោះទូកនេះថា "សារាយអណ្ដែត" មួយទៀតកាលពីខែវស្សាអាចក្ដីជិះទូកនេះទៅបិណ្ឌបាតឯស្រុកមហានគរអាចក្ដី ត្រឡប់វិលមកវិញទាន់ពេលឆាន់ ហើយចង្ហាន់ក៏នៅហុយៗ។ ហេតុនេះហើយ បានជាមានពាក្យហៅថា "ទូកចង្ហាន់ហុយ"។ អាចក្ដីយល់ថា ទូក-ងនេះលឿនលើសចម្លែកនឹងទូកទាំងពួង ជារបស់អស្ចារ្យ ក្នុងព្រះនគរបានជាអាចក្ដីនាំមកថ្វាយព្រះមហាបពិត្រ។
សម្ដេចចៅពញាចន្ទរាជា ទ្រង់ជ្រាបហើយ ទ្រង់មានព្រះអំណរណាស់ ទ្រង់ថ្វាយអភិវន្ទនកម្មហើយត្រាស់ថា "ព្រះជីតុន (2) ឱ្យទូកនេះ មកញោមៗមានអំណរណាស់ តែសព្វថ្ងៃនេះញោមនៅទ័លពេក។ បើទៅថ្ងៃមុខ ញោមបានព្រះនគរមកកាលណា ញោម នឹង តបស្នងព្រះគុណឱ្យគាប់ព្រះទ័យពុំខានឡើយ" ។
លំដាប់នោះសម្ដេចចៅពញាចន្ទរាជា ព្រះអង្គឱ្យមន្ត្រីមុខងារទទួលទូកនោះ ហើយបញ្ចុះពួកស៊ីថាយ (3) ១២៤ នាក់ អុំទៅមហានគរវត្តល្បងមើល។ លុះទូកនោះត្រឡប់មកវិញបាយដែលដាំនោះនៅក្ដៅហុយៗ នៅឡើយ ដូចព្រះពុទ្ធដីកានៃចៅអធិការនោះ ថ្វាយព្រះពរមែន។
សម្ដេចចៅពញាចន្ទរាជា ស្ដេចមានព្រះតម្រាស់ប្រាប់មន្ត្រីទាំងពួងថា "យើងមានភ័ព្វវាសនាល្អណាស់ ខាងជើងគោក យើងបាន "ព្រះពិជ័យគជេន្ទ្រ" ស សុទ្ធ ជាព្រះទីនាំង ខាងជើងទឹក យើងបានទូក-ង "សារាយអណ្ដែត" ជាព្រះទីនាំងលឿនដូចខ្យល់"។ រួចទ្រង់ត្រាស់បង្គាប់ឱ្យភ្នាក់ងារទទួលធ្វើរោង ដាក់រក្សាទូកទិព្វនោះ។ ទ្រង់តាំងនាមទូកនោះថា "ព្រះទីនាំងចក្រព័ត្រ"។ លុះទ្រង់ត្រាស់សន្មតនាមស្រេចហើយ ស្ដេចបង្គាប់ចៅពញាសេនាធិបតីសង្គ្រាមសុខ ឱ្យប្រមូលស្បៀងអាហារ និង គ្រឿងសស្ត្រាវុធ ទុកក្នុងបន្ទាយនោះ ជាកម្លាំងទ័ព។ លុះទ្រង់ប្រមូលរេហ៍ពលបានសូរេចហើយស្ដេចធ្វើព្រះរាជដំណើរទ័ព ទៅដល់វាលសាបអង្កាម (ភូមិនេះទៅខាងលិច កំពង់ឆ្នាំង)។ នៅទីនោះទ្រង់បានប្រទះនឹងទ័ពសម្ដេចចៅហ្វាកៅ។ មួយរំពេចនោះ ស្ដេចចាត់ឱ្យបរកងទ័ព ចូលច្បាំង នឹង ទ័ពចៅហ្វាយកៅឥតរួញរា។ ទ័ពទាំងសងខាង ច្បាំងគ្នាជាកោលាហលតាំងពីអាវុធវែងរហូតដល់អាវុធខ្លី។ ពួកពលសេនា ចូលតតាំងច្បាំងប្រកាប់គ្នា ខ្លាំងមហិមាណាស់ នឹង រៀបរាប់ឱ្យអស់ពុំបាន។ ខណៈនោះមានអភូតហេតុមួយគួរឱ្យអស្ចារ្យណាស់ គឺ ដំរីភ្លុកមួយ ជាឧត្តមធំណាស់ របស់សម្ដេចចៅពញាកៅ (ខាងស្ដេចកន) ជាមេទ័ពត្រើយខាងកើត វាផ្អើលរត់ទៅដល់ព្រេចដំបូកមួយរលើងរលំទាំងដើមឈើ រមៀលទៅលើកងទ័ពខ្លួនឯង បែកទាំងសំបុកឱម៉ាល់ ព្រលួតល័ខ ហើយហើរទៅទិចកងទ័ពសម្ដេចចៅហ្វាកៅទៀត។ រេហ៍ពលទាំងនោះ ទ្រាំ នឹង ឱម៉ាល់ ព្រលួតល័ខ ពុំបានក៏រត់ខ្ចាត់ខ្ចាយបែកទ័ពទៅ។
ខាងកងទ័ព នៃសម្ដេចចៅពញាចន្ទរាជា ឃើញដូច្នោះ ក៏តាមដេញទ័ពសម្ដេចចៅហ្វាកៅទៅទៀត។ លុះកងទ័ពនេះទាន់ ឃើញសម្ដេចចៅហ្វាកៅ ហើយសម្ដេចចៅហ្វាកៅ ក៏រា-ត នឹង សេនាទាហានសម្ដេចចៅពញាចន្ទរាជា។ សម្ដេចចៅពញាចន្ទរាជា ស្ដេចចូលតយុទ្ធទល់គ្នា នឹង ចៅហ្វាកៅ។ លុះប្រយុទ្ធគ្នាមិនបានប៉ុន្មានភ្លេងផង សម្ដេចចៅពញាចន្ទរាជា ក៏កាប់ត្រូវស្មាចៅហ្វាកៅ មួយអន្លើ ចៅហ្វាកៅ មានពិការជាទម្ងន់។ សេនាទាហាន ខាងសម្ដេចចៅហ្វាកៅ ជួយការពារ នាំរត់ឆ្លងទៅក្រាបទូលព្រះស្រីជេដ្ឋា (ស្ដេចកន) តាមការណ៍ដែលបែកទ័ព ហើយស្លាប់ចៅពញាចក្រីកែវនោះ។ ឯសេនាទាហាន ខាងសម្ដេចចៅពញាចន្ទរាជា កាលសម្ដេចចៅហ្វាកៅរត់ទៅនោះ ហើយដេញតាមពុំទាន់ ក៏ចាប់យកតែគោ ក្របី ដំរី សេះ ស្បៀងអាហារ សស្ត្រាវុធ ជាច្រើន នាំទៅក្រាបទូលថ្វាយ។ សម្ដេចចៅពញា ចន្ទរាជា ស្ដេចទ្រង់ជ្រាបហើយ ទ្រង់លើកកងទ័ព ចូលទៅបោះទ័ពនៅខាងលិចភូមិ រលាប្អៀរ ក្នុងខែត្ររលាប្អៀរ (ខែត្រកំពង់ឆ្នាំងសព្វថ្ងៃនេះ)។
ចំណែកខាងចៅពញាស្រែន្យាធិបតី(4)សោម ចៅហ្វាយស្រុកខែត្ររលាប្អៀរ ខាងព្រះស្រីជេដ្ឋា (ស្ដេចកន) បានដឹងហើយ ក៏ឱ្យកេណ្ឌកងទ័ព ឡើងរក្សានាទីបន្ទាយ។ ប៉ុន្តែរាស្ត្រពុំចុះកំណែនសោះ បែរជានាំគ្នាយកបណ្ណាការ ចូលទៅគាល់ថ្វាយខ្លួន ធ្វើរាជការ ក្នុងសម្ដេចចៅពញាចន្ទរាជា ជាច្រើននាក់ទៅវិញ។ ចៅហ្វាយស្រុកសោម ដឹងដូច្នោះហើយ ក៏នាំគ្រប់គ្រួ ដឹកកូនជញ្ជូនចៅ រត់តាមសម្ដេចចៅហ្វាកៅ។ លុះរត់ទៅពុំទាន់ចៅហ្វាកៅ ចៅហ្វាយស្រុកសោម ក៏ចូលទៅជ្រកក្នុងបន្ទាយភ្នំពេញ ហើយស្លាប់ក្នុងទីនោះ។
សម្ដេចចៅពញាចន្ទរាជា ព្រះអង្គទ្រង់ជ្រាបថា : "ចៅពញាស្រែន្យាធិបតីសោម ចៅហ្វាយស្រុកខែត្ររលាប្អៀររត់ទៅហើយ" ទ្រង់ក៏បានជ្រើសរើសយក ហ្លួងរាជាភឹម ឱ្យធ្វើជាចៅហ្វាយស្រុកឡើង។ ទ្រង់ឱ្យប្រមូលរាស្ត្រប្រជា ស្បៀងអាហារ សស្ត្រាវុធ ទុកជាកម្លាំងសឹកសង្គ្រាម សម្រាប់ស្រុកនោះ។
ចៅពញាស្រែន្យាសេនាទន់ ចៅហ្វាយស្រុកខែត្រលង្វែក កាលដឹងដើមទងថា "សម្ដេចចៅពញាចន្ទរាជា ព្រះអង្គត្រឡប់មកពីស្រុកសៀមវិញហើយៗ ទ្រង់បានទាំងឈ្នះសង្គ្រាមបានខែត្រខាងជើងជាច្រើន ទ្រង់បានសម្លាប់ចក្រីកែវ ដេញទាំងទ័ពចៅហ្វាកៅទៀត" ចៅពញាក៏នាំស្ម័គ្របក្សពួករាស្ត្រប្រជា និង បណ្ណការយកទៅថ្វាយសម្ដេចចៅពញាចន្ទរាជា ថ្វាយទាំងខ្លួន ចូលទៅធ្វើរាជការ ជាច្រើននាក់។
នេះនឹងនិយាយអំពី ព្រះស្រីជេដ្ឋា ស្ដេចកន តាំងខ្លួនជាម្ចាស់ផែនដីលុះដល់មកឆ្នាំ ជូតអដ្ឋស័ក ព.ស. ២០៦០, គ.ស. ១៥១៦, ម.ស. ១៤៣៨, ច.ស. ៨៧៨ សម្ដេចព្រះស្រីជេដ្ឋា ព្រះអង្គសោយរាជ្យបាន៤ឆ្នាំ។ លុះទ្រង់ជ្រាបថា "សម្ដេចចៅពញាចន្ទរាជា វាយយកខែត្រខាងលិច ប៉ែកខាងជើងបានហើយ ហើយបានសម្លាប់ចៅហ្វាយស្រុកជាច្រើនផង មិនតែប៉ុណ្ណោះ ទាំងពញាចក្រីកែវក៏ស្លាប់ ទាំងសម្ដេចចៅហ្វាកៅ ជាមា ក៏មានរបួសជាទម្ងន់ទៀត។ "ទ្រង់មានព្រះវិតក្កទុក្ខទោមនស្សណាស់ រហូតដល់ទ្រង់ព្រះកន្សែងសោកស្ដាយជាខ្លាំង។ លុះស្វាងសោកហើយ ទ្រង់មានព្រះតម្រិះពីការសង្គ្រាមសព្វប្រការ ទើបទ្រង់ត្រាស់បង្គាប់ មុខមន្ត្រី ឱ្យចេញទៅកេណ្ឌទ័ព។ លុះមន្ត្រីកេណ្ឌបានរេហ៍ពល ត្រើយខាងកើត ១២០០០០ នាក់ហើយ ទ្រង់ចាត់បម្រើសេះឱ្យទៅតាមកងទ័ពចៅពញឧទ័យធិរាជថ្មី ដែលឱ្យទៅស្កាត់ផ្លូវ សម្ដេចចៅពញាចន្ទរាជា ពីផែនបាត់ដំបងនោះ ឱ្យនាំកងទ័ពត្រឡប់មកវិញ " ចៅពញាឧទ័យធិរាជ នាំរេហ៍ពល ៥០០០០ នាក់ ទៅជួបជុំគ្នា នឹង មេទ័ពឯទៀតនៅបន្ទាយភ្នំពេញ ហើយក៏ចាត់ចែងតែងដាក់រេហ៍ពល ឱ្យផ្លាស់ប្ដូរគ្នា នៅរក្សាទីបន្ទាយ។ ចៅពញាតេជោកុយ ចៅហ្វាយស្រុក ខែត្រសំរោងទង និង ចៅពញាវង្សាអនុជិតយស ចៅហ្វាយស្រុកថ្មី ខែត្របាទី មានរេហ៍ពលមួយម៉ឺននាក់ជាកងក្រវែលរួមទាំងអស់ ត្រូវជា ១៩០០០០ នាក់។
ព្រះស្រីជេដ្ឋា ទ្រង់ចាត់កងទ័ព ទាំង ១៩០០០០ នាក់នោះ ជាពីរផ្លូវ។ ក្នុងមួយផ្លូវៗ ទ្រង់តាំងដូចមានខាងក្រោមនេះ:
- ផ្លូវទី១.
- ក) ទ្រង់ចាត់ចៅពញាយមរាជព្រាប ឃុំពល ១ ម៉ឺននាក់ ជាទ័ពមុខ។
- ខ) ឱ្យចៅពញាវង្សាអគ្គរាជស្រី ឃុំពល ១ ម៉ឺននាក់ ជាប៉ែកឆ្វេង។
- គ) ឱ្យចៅពញាពិស្ណុលោកទេន ចៅហ្វាយស្រុកទ្រាំង ឃុំពល ១ ម៉ឺននាក់ជាប៉ែកខាងស្ដាំ។
- ឃ) ឱ្យចៅពញាអធិកវង្សាវេត ចៅហ្វាយស្រុកទ្រាំង ឃុំរេហ៍ពល ១ ម៉ឺននាក់ជាប៉ែកខាងក្រោយ។
- ង) ទ្រង់ឱ្យយក ឧកហ្លួងសូរត្រូវជាមាម៉ែបានតាំងឡើងជា ចៅពញាចក្រីធិបតីកុញ្ចរ" សម្រេចរាជការមហាក្រប័ត្រសឹក ហើយឱ្យលើកទ័ពទៅមុន។
- ផ្លូវទី២ ក្រោយដែលឧកហ្លួងសូរ លើកទ័ពចេញទៅនោះ សម្ដេចព្រះស្រីជេដ្ឋាព្រះចៅក្រុងស្រឡប់ពិជ័យព្រៃនគរ ស្ដេចកនរើសយកក្មួយម៉ែបាន ៤ នាក់ មកតាំងជាសេនាបតីគឺ
- ក) ឧកហ្លួងសូរ តាំងជា ឧកញ៉ាវៀង ឱ្យឃុំពល ២០០០០ នាក់ ជាទ័ពមុខ។
- ខ) ឧកហ្លួងនៅ តាំងជា ឧកញ៉ាវាំង ឱ្យឃុំពល ១៥០០០ នាក់ ជាទ័ពឆ្វេង។
- គ) ឧកហ្លួងទេព តាំងជា ឧកញ៉ាលំពាំង ឱ្យឃុំពល ១៥០០០ នាក់ ជាទ័ពស្ដាំ។
- ឃ) ឧកហ្លួងមាន់ តាំងជា ឧកញ៉ាស្រាល ឱ្យឃុំពល ១៥០០០ នាក់ ជាទ័ពក្រោយ។
ឯព្រះអង្គឯង (ព្រះស្រីជេដ្ឋា) ឃុំពល ៣០០០០ នាក់ ជាទ័ពហ្លួង។ ឯអស់ចៅហ្វាយស្រុកទាំងពួង ទ្រង់ចាត់ឱ្យធ្វើជាបាឡាត់ទ័ព យោក្បាត់ទ័ព ជាកងក្រវែល ១៥ កង សឹងឱ្យកាន់ទង់ជ័យពណ៌ដែលមានរូបខុសៗគ្នា ដើម្បី នឹង មិនឱ្យច្រឡូកច្រឡំគ្នាឡើយ។
ព្រះស្រីជេដ្ឋានេះ មានបុណ្យអស្ចារ្យណាស់ ទ្រង់មានព្រះទីនាំងគជេន្ទ្រភ្លុកធំ ១កំពស់ ១០ហត្ថ ឈ្មោះ "ព្រះគជេន្ទ្រយាវុធ" មានសេះព្រះទីនាំងសម្បុរស៊ីសាំ កំពស់ ៣ ហត្ថ ៤ធ្នាប់ មានកម្លាំងបោលក្នុងមួយថ្ងៃកំណត់ ២០៥០ សិន ហែលទឹកលឿនបីដូចរន្ទះរូបល្អបីដូចរូបរាជសីហ៍ ឈ្មោះ "ព្រះទីនាំងស័ង្ខរង្ស៊ី"។
សេនា សេនីយ៍ ដែលទ្រង់ចាត់ហើយនោះ បានមកគ្រប់មុខងារ គឺអ្នកកាន់ស្វេតច្ឆ័ត្រអភិរម្យសែនត្វាន់ចាម៉រ បាយមន តូរ្យតន្ត្រីតាមលំដាប់ព្រះមហាក្សត្រ។ លុះដល់ពេលមានជោគជ័យបើកហើយ បុរោហិតផ្លុំ ត្រែស័ង្ខ ពួកតូរ្យតន្ត្រី ក៏ប្រគំនូវរគាំងស្គរស្នែង ដែលតាក់តែងសម្រាប់បង្គាប់ទ័ព។ ព្រះស្រីជេដ្ឋា ជាម្ចាស់ផែនដី ស្រឡប់ពិជ័យព្រៃនគរ ស្ដេចឡើងគង់ព្រះទីនាំងគជេន្ទ្របវររតនមង្គល លើករេហ៍ពល ចេញទៅសូរសព្ទរេហ៍ពល និសូរសព្ទរទេះ សេះ ដំរី ព្រមទាំងសូរសព្ទតូរ្យតន្ត្រីនោះនាំឱ្យព្យុះហៈយាត្រាកងទ័ព ជាឧត្តមរងំ ខ្ទ័រខ្ទារ ទាំងព្រៃព្រឹក្សាក្រឡាមហាប្រថពី។ លុះទៅដល់ស្ទឹងក្រាំងពន្លៃ (សព្វថ្ងៃនៅក្នុង ខែត្រកំពង់ស្ពឺ ក្បែរ ផ្សារឧដុង្គ ហើយព្រះអង្គទ្រង់តាំងបន្ទាយទ័ពធំនៅស្ទឹងក្រាំងពន្លៃនោះ ទ្រង់ត្រាស់បង្គាប់ចៅពញាយមរាជព្រាប ជាមេទ័ពមុខ ឱ្យឃុំពល ៤៥០០០ នាក់លើកទៅចោមវាយបន្ទាយខែត្រលង្វែក។ ចៅហ្វាយស្រុកខែត្រលង្វែក ក៏ដេញពលតតាំងច្បាំងគ្នាជាមាំមួន។
ខណៈនោះ សម្ដេចចៅពញាចន្ទរាជា ទ្រង់ជ្រាបថា : "កងទ័ពសត្រូវចោមបន្ទាយលង្វែកហើយ" ព្រះអង្គក៏ប្រើទ័ពសេះ ឱ្យទៅប្រាប់ចៅហ្វាយស្រុកខែត្រលង្វែកថា : "ឱ្យក្លែងធ្វើជាចាញ់ទ័ពសត្រូវហើយ រត់តាមផ្លូវទៅទិសខាងជើង"។ ក្រោយបំរើសេះ ចេញទៅនោះព្រះអង្គលើកកងទ័ព ៤៥០០០ នាក់ស្រូតរូតទៅជួយចៅហ្វាយស្រុកខែត្រលង្វែក។ លុះស្ដេចទៅដល់ ព្រៃមួយធំ ទ្រង់ឮសូរកាំភ្លើងច្បាំងគ្នា ជាឧឡារិកណាស់ ទើងព្រះអង្គបង្កប់រេហ៍ពលនៅទីនោះ។ ឯចៅហ្វាយស្រុកខែត្ររលាប្អៀរ បានដឹងឧបាយ ដោយបំរើសេះហើយ ក៏ឱ្យកងទ័ពទាំងនោះ ថយតាមព្រះរាជបញ្ជា។
ចៅពញាយមរាជ និង នាយកងទ័ពមុខ ក្រោយ ឆ្វេងស្ដាំ ទាំង ៥ កងខាងព្រះស្រីជេដ្ឋាយល់ថា "មានជ័យជំនះហើយ" ក៏មានចិត្រកម្រើក លើកទ័ពដេញជិតប្រកិតតាមទៅ រហូតដល់នាទីដែលសម្ដេចចៅពញាចន្ទរាជា ស្ដេចបង្កប់ទ័ពចាំនោះ។ មួយរំពេចនោះ សម្ដេចចៅពញាចន្ទរាជា ស្ដេចបរព្រះទីនាំងគជេន្ទ្រពិជ័យ នាំសេនាទាហានរេហ៍ពល លើកចេញដេញទៅវាយផ្ទប់សម្លាប់ កងទ័ពសត្រូវពីក្រោយ ដោយទ័ពសត្រូវពុំដឹងខ្លួន។ កងទ័ពសត្រូវស្លាប់ដោយក្របីវ័ធ ដំរីជល់ព្រេច និងដោយត្រូវអាវុធវែងខ្លី ស្លាប់អស់ជាង ៣០០០ នាក់ ឈាមក្រហមដាលច្រាលទាំងព្រៃវាល ចាប់បានចៅពញាយមរាជ និងនាយកង នាយទ័ព ១០ នាក់ទៀត។ សម្ដេចចៅពញាចន្ទរាជា ស្ដេចត្រាស់ឱ្យកាត់ក្បាល ចៅពញាយមរាជ និង មេទ័ព ១០នាក់ ហើយឱ្យចៀរស្លឹកត្រចៀក មេកងដែលចាប់បានទាំងរស់ ១០នាក់ទៀត។ ទ្រង់មានព្រះបន្ទូលថា "អាឯងទាំង ១០នាក់នេះ ចូរនាំក្បាលគូកនឯងទាំង ១១នាក់នេះ ទៅឱ្យអាព្រះស្ដេចកន ចុះហើយ ឱ្យប្រាប់អាកនថា : បើវាអាងពលច្រើនឱ្យលើកមកទៀត ឬបើយល់ថា ភ្លៀងធ្លាក់មកហើយ ជិតរដូវល្មមនឹងឱ្យរាស្ត្រធ្វើស្រែចំការហើយ នឹង ចង់ឈប់ច្បាំងឱ្យរាស្ត្រធ្វើស្រែចំការសិន ក៏តាមចិត្តវាចុះ"។ ទ្រង់ត្រាស់ផ្ដាំរួចស្រេចហើយ ព្រះអង្គលើកទ័ពត្រឡប់មកបន្ទាយខែត្ររលាប្អៀរវិញ។ ទ្រង់ឱ្យបម្រើចេញទៅស៊ើបការណ៍ ក្នុងកងទ័ពសត្រូវ។ បម្រើដឹងការណ៍ហើយ ក៏វិលត្រឡប់មកក្រាបទូលសព្វគ្រប់ ពុំមានហ៊ានធ្វេសប្រហែសឡើយ។
នេះនឹងស្រដី អំពីបំរើទាំង ១០ នាក់ដែលរែកយួរក្បាល ១១ នាក់នោះទៅដល់បន្ទាយស្ទឹងក្រាំងពន្លៃហើយ ក៏ចូលទៅថ្វាយបង្គំ យំក្រាបទូលម្ចាស់របស់ខ្លួន សព្វគ្រប់តាមដំណើរ។ ព្រះស្រីជេដ្ឋាក្រុងស្រឡប់ពិជ័យព្រៃនគរ ទ្រង់បានជ្រាបហើយ ទ្រង់ញ័រភ័យខ្លាច ព្រះបារមីថ្វីព្រះហស្ថ នៃសម្ដេចចៅពញាចន្ទរាជា។ លុះដល់ភ្ញាក់ស្មារតីយ៉ាងនេះ ព្រះស្រីជេដ្ឋា ត្រាស់ថា : "យើងនឹងខ្លាចអ្វីថ្វីដៃនៃចៅពញាចន្ទរាជានោះប៉ុន្តែឥឡូវនេះ គេសុំយើងឱ្យកងទ័ពយើងឈប់ច្បាំងធ្វើស្រែសិន យើងក៏គួរឈប់តាមសណ្ដាប់ព្រះនគរ បើយើងនឹងរឹងទទឹងទៅ ក៏ឃើញថាការណ៍នេះមិនត្រឹមត្រូវដែរ យើងត្រូវតែព្រមតាមគេចុះ"។ ទើបទ្រង់ត្រាស់ឱ្យតែងព្រះរាជសារ បោះត្រាសម្រាប់ផែនដី ឱ្យចៅពញាមហាមន្ត្រី ជារាជទូត ឱ្យពញាឫទ្ធាធិបតី ជាឧបទូត, ឱ្យឧកញ៉ាជុំជិតជំនិតទឡ្ហៈ ជាត្រីទូត នាំពានមាសមួយ តម្កល់ព្រះរាជសារនោះ និង ព្រែផ្កាមាស ១០ កី, ព្រែញ័រ ២០, ព្រំយ៉ាងធំ ២ ក្បាលជាងគ្រឿងបណ្ណាការ។ លុះរាជទូត, ឧបទូត, ត្រីទូត នាំទៅដល់ខែត្ររលាប្អៀរហើយអស់នាយកងទ័ព ខាងសម្ដេចចៅពញាចន្ទរាជាក៏ឃុំខ្លួននាំចូលទៅក្រាបថ្វាយបង្គំគាល់ សម្ដេចចៅពញាចន្ទរាជា។ ខណៈនោះ ស្ដេចចេញជួបមុខមន្ត្រី សេនាយោធាកងទ័ព ក្រាបបង្គំគាល់ តាមបណ្ដាសក្ដិធំ តូច ហើយស្ដេចឱ្យអាល័ក្ស ថ្លែងព្រះរាជសារថ្វាយ។ ឯព្រះរាជសារនោះមានសេចក្ដីដូចខាងក្រោមនេះ:
"ព្រះរាជសារ សម្ដេចព្រះស្រីជេដ្ឋាធិរាជ រាមធិបតី បរមបពិត្រ ជាម្ចាស់ជីវិតលើត្បូងក្រុងកម្ពុជាធិបតី សិរិយសោធរ បវរឥន្ទបត្តកុរុរដ្ឋរាជធានី ដែល រាស្ដ្រ និង ព្រះរាជវង្សានុវង្ស ស្រលាញ់ស្ម័គ្រចិត្តលើកឡើង ឱ្យសោយរាជសម្បត្តិ ក្នុងមហាស្រឡប់ពិជ័យព្រៃនគរបវរបូព៌ាទិសា។ សូមចម្រើនព្រះរាជមេត្រី មកសម្ដេចព្រះអនុជាធិរាជ គឺសម្ដេចចៅពញាចន្ទរាជា
បានទ្រង់ជ្រាប។
ដ្បិត អ្នកអូន លើកចតុរង្គសេនាទាហានរេហ៍ពលមកធ្វើសង្គ្រាមនេះ យើងមានចិត្តអំណរណាស់ ដោយហេតុថា យើងនឹងបានទត នូវសេនាទាហាន ច្បាំងប្រកាប់គ្នាដោយអាវុធវែង អាវុធខ្លីលើខ្នងសេះ ដំរីជាសិរីសួស្ដី នៃចក្ខុទាំងសងខាង។ ប៉ុន្តែឥឡូវនេះ ជិតដល់វស្សានរដូវហើយ ត្រូវរាស្ត្រធ្វើស្រែ, ដូច្នេះ យើងសុំឱ្យឈប់ធ្វើសង្គ្រាម នឹង គ្នា ក្នុងមួយរដូវនេះចុះ តែសុំឱ្យចាំពាក្យដែលសន្មតសញ្ញា កុំឱ្យលបលួចវាយយកខែត្រគ្នា ដូចជាទ័ពចោរនោះឡើយ។ បើដល់រាស្ត្រធ្វើស្រែចំការរួចហើយ, មុននឹងធ្វើសង្គ្រាមនឹងគ្នាកាលណា ឱ្យមានរាជសារ ចារជាព្រះរាជកំណត់ទៅមក ទើបគួរសមជាឧត្តមមហាក្សត្រាធិរាជ"។